Document ID: /roh_data/filtered/fineweb-2-filterrobots_roh.jsonl.gz/33818

A moda concisa
En spezial en l'internet datti offertas ch'èn memia bellas per esser vairas. Sajas precauta u precaut, sche ti vuls cumprar in artitgel da marca per in pretsch fitg favuraivel. Savens sa tracti numnadamain da falsificaziuns, en spezial tar vendiders "inuffizials".
I po tuttavia capitar che las falsificaziuns che ti has empustà, vegnan retegnidas e destruidas a la duana. Lura na perdas ti betg mo tes daners, mabain stos er far quint cun pretensiuns d'indemnisaziun.
Er en cas da pitschens dubis duessas ti – avant che cliccar sin "empustar" – t'infurmar tar il producent (per exempel tar il servetsch da clientella) ed examinar criticamain la pagina d'internet (URL, sbagls ortografics, adressa da contact dubiusa e.u.v.).
Tips
- Sch'in artitgel è bler pli favuraivel che tar il vendider uffizial, èsi bain pussaivel ch'i sa tracta d'ina falsificaziun.
- Examinescha adina la pagina d'internet, sin la quala ti vuls far l'empustaziun. Sche l'adressa d'internet è puramain inventada, sche la pagina cuntegna sbagls ortografics u sche las indicaziuns da contact na cuntegnan nagina adressa postala, duessan glischar tar tai ils signals d'alarm.
- Maschinas da retschertga sco Google u www.who.is permettan per regla da chattar or, sch'ins po sa fidar d'in vendider. Endatescha simplamain l'adressa da la pagina d'internet respectiva en la maschina da retschertga e legia ils commentaris ed ils avertiments correspundents. Sche ti na chattas naginas infurmaziuns, è quai in nausch segn, ed igl è meglier da n'empustar nagut.